Brocka, Július, poslanec NR SR (2014-09-24):
Ďakujem pekne, vážená pani podpredsedníčka, za slovo. Dámy a páni, prepáčte, že vás zdržujem alebo že vás zdržujeme týmito opozičnými návrhmi. Možnože trošku vám teraz uľahčím situáciu, lebo tento bod programu alebo rozprava k nemu tak trošku splýva s rozpravou k tomu predchádzajúcemu bodu. Jeden mandát stačí, jeden plat z verejných zdrojov stačí. No určite mnohé z tých vecí, ktoré by sa hodili aj k tomuto bodu, tak ste hovorili aj v predchádzajúcom bode. Ja to budem mať ešte aj o to ľahšie, že dnes predseda vlády Slovenskej republiky mal mimoriadnu tlačovú konferenciu o pol tretej, myslím, alebo o pol druhej poobede, na ktorej oznámil, že princíp „jeden plat z verejných zdrojov stačí“ si osvojuje vláda Slovenskej republiky a že dáva takýto návrh zákona do pripomienkového konania, to znamená, že by som sa mal poďakovať strane SMER aj Robertovi Ficovi, že si osvojil náš návrh, ktorý predkladám s kolegami Figeľom, Přidalom, Kvasničkom a že teda náš návrh, že náš, no bude to váš návrh, lebo vy možno konkrétne v tomto prípade asi nezahlasujete za návrh, lebo budete mať svoj návrh, ale mohlo by platiť to isté, čo povedal kolega Hrušovský v predchádzajúcom bode, že by sme to mohli urýchliť, že stačí, aby ste súhlasili s návrhom, aby prešiel do druhého čítania. A ak pozorujete isté rozdiely medzi mojím alebo naším návrhom a tým vládnym, tak v druhom čítaní môžeme smelo aj ho napraviť prípadne vašimi pozmeňujúcimi návrhmi. Ja, keďže je prvé čítanie, tak si dovolím povedať aj niektoré poznámky alebo vety, ktoré som pôvodne nechcel hovoriť. Ale je to reakcia na rozpravu, ktorá k tomuto problému prebieha. Pán kolega Petrák už hovoril, že tieto naše návrhy opozičné sú snahou zviditeľniť sa pred komunálnymi voľbami. No tak na tej tlačovke na Úrade vlády s predsedom vlády bol poslanec Národnej rady a primátor Richard Raši. Richard Raši, ktorý nie je člen vlády, ale je poslanec a primátor, tak on na Úrade vlády spolu s predsedom vlády uvádzal vládny návrh zákona. Tak neviem teraz, či ten Raši si robil antikampaň. Ja skôr si myslím, že jemu asi tečie do topánok a že jednoducho cíti, že v Košiciach sa jeho šance znižujú a potrebuje pomoc aj predsedu vlády, a teda bol preto na Úrade vlády a mali spolu tlačovku o návrhu, ktorý je veľmi podobný tomu, ktorý teraz predkladám ja s mojimi kolegami. A platí to isté, toto, čo hovorím, aj ako reakcia na pána kolegu Suska, ktorý povedal, že my chceme obmedzovať poslancov, teda úspešných, vašich dobrých kandidátov alebo že my pochybujeme o vašich kandidátoch. Ja si myslím, že my nepochybujeme o vás, že skôr aj kolega Raši už pochybuje sám o sebe, keď sa potrebuje takto zviditeľňovať. Nakoniec, on je mimoriadne aktívny, včera som dostal aj vy ostatní ste dostali informáciu, že podal návrh novely zákona o meste Košice. Je tak aktívny teraz, že naozaj je to až obdivuhodné. Kolega Číž spomínal, keď hovoril o tom, ako my protestujeme proti tomu, že ste nám chceli zatvoriť ústa, a ste vyradili tých desať opozičných návrhov zákonov na neurčito, až po komunálnych voľbách, že veď aj my sme sa vtedy, keď sme boli pri moci, správali rovnako. No ja vám to len pripomeniem, pretože som doteraz nemal možnosť na to tak priamo reagovať, lebo spomína sa aj moje meno: „V septembri, konkrétne 11. septembra 2011 na návrh poslanca Brocku sme tiež vyradili opozičné návrhy z rokovania schôdze.“ No ja vám to doplním. V tom septembri... (Reakcia z pléna.) Ďakujem pekne. Ja som navrhol vyradiť, resp. preradiť na nasledujúcu schôdzu dvadsaťpäť plus deväť návrhov. To je dokopy tridsaťštyri, ak dobre počítam. Tridsaťštyri bodov programu som na návrh troch poslaneckých klubov navrhol preradiť na nasledujúcu schôdzu. A z tých návrhov bolo dvadsaťpäť koaličných, teda našich a deväť opozičných. Tých deväť opozičných bodov bolo takých ako návrh na prijatie uznesenia Národnej rady, ako rastú ceny potravín a podobne. Čiže to boli naozaj bomby. Čiže bolo to dvadsaťpäť našich a deväť opozičných. Ale ja som to navrhol preto, lebo opozícia, teda SMER zvolal na nasledujúci deň už v programe ohlásenú mimoriadnu schôdzu na vyslovovanie nedôvery premiérke Ivete Radičovej. Veď to bolo aj vo vašom záujme. Veď vy ste chceli odvolávať predsedkyňu vlády. A vtedy na návrh troch poslaneckých klubov som to navrhol na nasledujúcu schôdzu. Aká je to krivda? Veď to ste mohli vy rovnako urobiť, že predseda mohol zaradiť opozičné návrhy na koniec schôdze. Prejdú tri týždne. Nestihli sme ich prerokovať, tak logicky budú na nasledujúcej schôdzi. Ale to, že vy ste vyradili len istú časť zákonov, dokonca k niektorým sme sa ani nemuseli dostať, keby ste to urobili kultivovane, no zhodou okolností ste vyradili aj návrh, ktorý prezentoval dneska predseda vlády ako úžasnú vec, proste dobré ráno. No a teraz dovoľte, aby som stručne ten návrh uviedol a prípadne povedal, aký je tu rozdiel medzi návrhom, ktorý predkladajú poslanci za KDH, a prípadne návrhom, ktorý si osvojil SMER, ohlásený pôvodne prvýkrát na sneme strany SMER a teraz už aj z Úradu vlády, že je taký návrh na svete. Navrhujeme novelizovať zákon o platových pomeroch ústavných činiteľov, lebo reagujeme tým na neúnosnú situáciu, ktorú zaviedli najmä poslanci strany SMER, keď vykonávajú viacero mandátov, alebo v podstate akože to vykonávajú, ale pritom nie je to akože, lebo berú plné platy z verejných zdrojov, čiže nie ako slečna Banášová, ale tak, že tým ochudobňujú naše verejné zdroje. Dokonca Richard Raši hovoril, aké sú to veľké prostriedky, aké prostriedky sa tak ušetria v tých obciach a mestách. No keď sme my v decembri navrhovali prvýkrát minulý rok toto, tak Richard Raši aj pán poslanec Choma boli proti návrhu. Keď sa opäť o tom hlasovalo 4. februára tento rok, tak pán Choma bol stále proti návrhu, ale Richard Raši sa už zdržal hlasovania, ale sa zdržal hlasovania alebo bol proti návrhu celý SMER, tak ako aj pán poslanec Bagačka, lebo aj on je taký zberač funkcií. Takže teším sa tejto premene alebo zmene postoja, ako poslanci strany SMER v podstate tento návrh schvália aj bez hlasov opozície. Ale, samozrejme, nám záleží na tomto návrhu a budeme túto zmenu podporovať. Poberanie poslancov Národnej rady viacero príjmov z verejných zdrojov vnáša do praxe nielen chaos, ale je tak prax aj nespravodlivá, značne demotivujúca, demoralizujúca mnohých občanov aj vašich zástupcov, milí starostovia zo strany SMER, ktorý zo zákona majú nárok len na alikvotný plat a vy hoci tu sedíte tri týždne z mesiaca, poberáte plný plat. Týmto návrhom príde, a je to náš prínos, k ozdravovaniu verejných financií, aj keď len v minimálnej miere, ale konštruktívnym spôsobom, a preto sa prihováram za to, aby ste tento návrh posunuli do druhého čítania. A môžeme urobiť zavedenie tohto princípu „jeden plat z verejných zdrojov stačí“ oveľa rýchlejšie, lebo vy zo strany SMER toho vášho návrhu v podstate (So smiechom povedané.), je zaujímavé, účinnosť navrhujete až po parlamentných voľbách v roku 2016. Tak potom nerozumiem, prečo to teraz navrhujete. Vlastne tomu rozumiem, lebo veď Raši bol preto na Úrade vlády, lebo je komunálna kampaň. Vy viete, že vám škodí tá prax, ktorú teda vy využívate. A hoci navrhujete účinnosť toho návrhu vášho až po parlamentných voľbách, ale chcete sa ním prezentovať už teraz v komunálnych voľbách. Ja som presvedčený, že voliči sú dostatočne rozhľadení a prekuknú túto vašu fintu, tento obrat a že jednoducho to, čo chcete z toho vytĺcť v komunálnej kampani, sa tak či tak obráti proti vám. Ďakujem za vašu pozornosť.